สังคมข่าวหุ้น
*ดัชนีตลาดหุ้นไทยปิดที่ระดับ 1,730.34 จุด ลดลง 1.30 จุด มูลค่าการซื้อขาย 61,332 ล้านบาท จับตาการประชุมกลุ่มโอเปก วันที่ 1-2 ก.ค.นี้ จะมีการลดกำลังการผลิตน้ำมันเพิ่มอีกหรือไม่ หากคงกำลังการผลิตไว้ที่ 1.2 ล้านบาร์เรล/วัน ก็จะทำให้ราคาน้ำมันไม่ปรับตัวลง แต่ถ้ามีการลดกำลังการผลิตน้ำมันเพิ่มขึ้นอีก ราคาน้ำมันก็มีโอกาสที่จะปรับตัวสูงขึ้น
30 มิ.ย. 2562

สโนว์แมน
*ดัชนีตลาดหุ้นไทยปิดที่ระดับ 1,730.34 จุด ลดลง 1.30 จุด มูลค่าการซื้อขาย 61,332 ล้านบาท จับตาการประชุมกลุ่มโอเปก วันที่ 1-2 ก.ค.นี้ จะมีการลดกำลังการผลิตน้ำมันเพิ่มอีกหรือไม่ หากคงกำลังการผลิตไว้ที่  1.2 ล้านบาร์เรล/วัน ก็จะทำให้ราคาน้ำมันไม่ปรับตัวลง แต่ถ้ามีการลดกำลังการผลิตน้ำมันเพิ่มขึ้นอีก ราคาน้ำมันก็มีโอกาสที่จะปรับตัวสูงขึ้น
*VGI ผนึก “สหลอว์สัน-SPI” เตรียมเปิดร้านค้า Lawson 108 บนสถานีรถไฟฟ้าบีทีเอสให้ครบ 30 สถานี ภายใน 2-3 ปี จากปัจจุบันเปิดให้บริการแล้วทั้งสิ้น 4 สถานี ได้แก่ สถานีทองหล่อ, สถานีสะพานควาย, สถานีเพลินจิต และสถานีอนุสาวรีย์ชัยสมรภูมิ หวังต่อยอดกลยุทธ์ O2O Ecosystem นอกจากนี้ เครือสหพัฒน์ ผูกบัตรพนักงาน กับบัตรแรบบิทกว่า 3,000 ใบ ช่วยเป็นการขยายฐานข้อมูลให้เพิ่มมากขึ้น รวมถึงยังจะสร้างการเติบโตให้กับ “VGI และเครือสหพัฒน์” ได้
*PLANB ส่งซิกผลงานไตรมาส 2/2562 นิวไฮ จากป้ายโฆษณาที่เพิ่มขึ้น ประกอบกับอุตสาหกรรมสื่อนอกบ้านที่เติบโตอย่างต่อเนื่อง พร้อมวางเป้าปี 2562 จะมีรายได้ 4,800-5,000 ล้านบาท ปรับเพิ่มขึ้นจากปี 2561 ที่มีรายได้ 4,043.27 ล้านบาท เนื่องจากคาดว่าจะมีอัตราการใช้สื่อ (Utilization rate) ที่ระดับ 75-78% ประกอบกับตามการเพิ่มขึ้นของป้ายโฆษณา โดยปี 2562 จะมีป้ายโฆษณาดิจิทัลเพิ่มมาอยู่ที่ระดับ 500 ป้าย พื้นฐานดีแบบนี้น่าสนใจไม่ใช่น้อย
*HMPRO ราคาหุ้นปรับลดลง 1.13% มาปิดตลาดที่ 17.50 บาท หลัง “มานิต อุดมคุณธรรม” ประธานกรรมการบริหาร ขายหุ้น HMPRO ออกมาอย่างต่อเนื่องนั้น  โดยตามรายงานการขายหุ้นสามัญในช่วงเดือน พ.ค.–มิ.ย.ที่ผ่านมา รวม 14 รายการ จำนวน 24 ล้านหุ้น ในราคาเฉลี่ยที่ 17.07 บาท/หุ้น คิดเป็นมูลค่ารวมประมาณ 409 ล้านบาท ได้เงินไปลงทุนขยายโครงการอสังหาริมทรัพย์ “สวอนเลค เขาใหญ่” ซึ่งเป็นธุรกิจอสังหาริมทรัพย์ของครอบครัว นักลงทุนไม่ต้องห่วง “มานิต อุดมคุณธรรม” ยังเหลือถือหุ้น HMPRO อีกราว 2.05%
*MINT ได้มีการขายและเช่ากลับ 3 โรงแรมที่โปรตุเกส สำหรับโรงแรม Tivoli เป็นมูลค่าถึง 313 ล้านยูโร หรือราว 10,900 ล้านบาท และ NH Hotel Group (NHH) จะเป็นผู้บริหารการเช่าต่อในอายุ 20 ปี และสามารถต่ออายุเช่าได้อีกถึง 60 ปี คาดว่าจะแล้วเสร็จในไตรมาส 3/2562 โดยหลังจากดีลนี้เสร็จสมบูรณ์ โบรกฯ คาดน่ามีจะบันทึกกำไรพิเศษก่อนภาษีได้ในไตรมาส 3/2562 ประมาณ 62 ล้านยูโร หรือประมาณ 2,200 ล้านบาท คิดเป็น 32% จากประมาณการกำไรหลักปี 2562 ที่ 6,900 ล้านบาท น่าจะเป็นปัจจัยบวกสำหรับ MINT
*วันนี้หุ้น 16 หลักทรัพย์  A5 หรือ ADAM-BLISS-BUI-CHUO-EARTH-GSTEL-IFEC-KC-KTECH-NBC-NMG-POLAR-PRO-STHAI-TSF-WR ถูกปลดเครื่องหมาย SP ชั่วคราวให้กลับมาซื้อขายในตลาดหลักทรัพย์ฯ ในช่วงวันที่ 1-31 ก.ค. 2562 โดยผู้ลงทุนต้องซื้อหลักทรัพย์ด้วยบัญชี Cash Balance รวมถึงไม่ได้กำหนดราคาซื้อขายสูงสุดและต่ำสุดของหุ้นในวันแรกที่มีการซื้อขาย เพื่อให้ราคาหลักทรัพย์เป็นไปตามสภาพความเป็นจริง ทางนักลงทุนควรศึกษาข้อมูลให้รอบคอบก่อนเข้าลงทุน
*ปิดท้ายพบกับข่าวหุ้นเจาะตลาด เวลา 09.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoon online, www.facebook.com/tv.kaohoon และ FM 102 MHz.
*พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 09.10 น. ตามด้วย Mid-Day Report โดย บูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.